Urheiluvaatejätti Adidas on vetämässä tukensa pois Kansainväliseltä yleisurheiluliitolta, vaikka yhteistyösopimusta olisi jäljellä vielä neljä vuotta.

Urheiluvaatemerkki Adidas on lopettamassa dopingskandaaleissa rypevän Kansainvälisen Yleisurheiluliiton tukemisen. Adidas on ollut IAAF:n suurin sponsori, mutta BBC:n mukaan yhtiö on vetämässä monen miljoonan dollarin tukensa pois neljä vuotta ennen sopimuskauden päättymistä.

BBC:n mukaan Adidaksen päätös on suoraa seurausta yleisurheilun ympärillä vellovasta dopingongelmasta.

Adidaksen kerrotaan väläyttäneen IAAF:lle vetäytymistään jo marraskuussa julkaistun Wadan ensimmäisen dopingraportin jälkeen. Raportissa paljastettiin Venäjän yleisurheilussa muhineita dopingongelmia.

Aiemmin tässä kuussa Wadan työryhmän johtaja Dick Pound juklaisi raportin toisen osan, jossa paljastettiin myös IAAF:n entisen puheenjohtaja Lamine Diackin osuutta sääntörikkomuksiin. Uudempi raportti sai Adidaksen tekemään päätöksen vetäytymisestään.

Adidaksen ja IAAF:n välinen yhteistyö alkoi vuonna 2008 ja sopimuksen oli määrä jatkua vuoteen 2019. Sopimusta kirjoitettaessa sen arvoksi kerrottiin 33 miljooonaa dollaria. BBC:n mukaan summat olivat kuitenkin huomattavasti suurempia ja jo tämän vuoden summat nousisivat noin kahdeksaan miljoonaan dollariin. Näin ollen IAAF:n kokonaismenetykset sopimuksen purkamisesta olisivat neljän vuoden ajalta noin 30 miljoonaa.

Adidaksen johto on ilmaissut myös huolensa korruptioskandaalien ympäröimästä Kansainvälisestä jalkapalloliitosta Fifasta, mutta jatkaa yhä sen tukemista.

Lähteet: AFP